‘इंडिया’ बनाम ‘एनडीए’ में कौन-सा गठबंधन आगे?
जब से विपक्षी दलों ने बेंगलुरु में बैठक की है और नए इंडियन नेशनल डेमोक्रेटिक इनक्लूसिव एलायंस को ‘इंडिया’ नाम दिया है, तब से 2024 के लोकसभा चुनावों से पहले राजनीतिक नैरेटिव थोड़ा बदल गया है। Sanjay Kumar's column - 'India' Vs 'NDA' Which alliance is ahead?
जब से विपक्षी दलों ने बेंगलुरु में बैठक की है और नए इंडियन नेशनल डेमोक्रेटिक इनक्लूसिव एलायंस को ‘इंडिया’ नाम दिया है, तब से 2024 के लोकसभा चुनावों से पहले राजनीतिक नैरेटिव थोड़ा बदल गया है। इस गठबंधन को इस तरह से प्रस्तुत किया जा रहा है कि यह भाजपा के लिए चुनौती बन सकता है। इसके नाम ने भाजपा को थोड़ा रक्षात्मक बना दिया है क्योंकि अब नए गठबंधन का नाम लेकर उसकी आलोचना करना मुश्किल हो जाएगा। भाजपा को डर है कि इससे गलतफहमियां निर्मित हो सकती हैं और जनता तक यह संदेश पहुंचाया जा सकता है कि भाजपा इंडिया यानी भारत की आलोचना कर रही है।
हाल के दिनों में अनेक भाजपा नेताओं ने इस नए गठबंधन को आड़ेहाथों लेने की कोशिशें की हैं और भाजपा भी लोगों तक यह संदेश पहुंचाने की कोशिशों में लगी है कि यह नया गठजोड़ कुछ भ्रष्ट नेताओं और वंशवादी पार्टियों के संकलन से बढ़कर कुछ नहीं है। अभी यह निश्चित नहीं है कि यह नया गठबंधन चुनावी रूप से कितना ताकतवर साबित होगा, लेकिन देश में यह धारणा अवश्य निर्मित हो गई है कि वह भाजपा को चुनौती देने में सक्षम है और इस विचार से भाजपा असहज महसूस करने लगी है।
हालिया राजनीतिक बहसें इस पर केंद्रित रही हैं कि ‘इंडिया’ बनाम ‘एनडीए’ में से कौन-सा गठबंधन अधिक मजबूत है। ‘इंडिया’ गठबंधन में 28 पार्टियां सम्मिलित हैं तो एनडीए को 38 पार्टियों का समर्थन प्राप्त है। 2019 के लोकसभा चुनावों और हाल में विभिन्न राज्यों में हुए विधानसभा चुनावों के परिणामों का विश्लेषण करने पर पता चलता है कि ‘इंडिया’ गठबंधन राज्यों के चुनावों में एनडीए की तुलना में ज्यादा मजबूत है, लेकिन वह लोकसभा चुनावों में भाजपा को चुनौती देने की स्थिति में अभी नहीं है।
‘इंडिया’ गठबंधन के सहयोगी दलों की वर्तमान में 11 राज्यों में सरकारें हैं, जबकि एनडीए पार्टियां देश के 14 राज्यों में सत्तारूढ़ हैं। वहीं ओडिशा, आंध्र प्रदेश, तेलंगाना जैसे राज्यों में उन पार्टियों की सरकारें हैं, जिन्होंने अभी तक दोनों ही गठबंधनों में से किसी में भी शामिल होने का निर्णय नहीं लिया है। इस गणना से ऐसा लग सकता है कि विधानसभा चुनावों में भी एनडीए का पलड़ा भारी होगा, लेकिन थोड़ा सतर्क विश्लेषण करने पर पता चलता है कि ‘इंडिया’ गठबंधन राज्यों में भारी पड़ेगा।
देश की कुल 4120 विधानसभा सीटों में से ‘इंडिया’ गठबंधन-सहयोगी 1852 पर विजेता हैं, जबकि एनडीए के सहयोगियों के पास 1585 सीटें हैं। शेष 683 विधानसभा सीटें गुटनिरपेक्ष पार्टियों के पास हैं। राज्यों के स्तर पर ‘इंडिया’ गठबंधन लोकप्रिय समर्थन के मामले में भी आगे है। राज्यों में पिछले विधानसभा चुनावों में ‘इंडिया’ गठबंधन-सहयोगियों को 39.7% तो एनडीए पार्टियों को 34.7% वोट मिले हैं। 25.5% वोट निर्गुट पार्टियों के खाते में गए हैं।
लेकिन लोकसभा चुनावों की बात आते ही परिदृश्य बदल जाता है। 2019 के परिणामों का विश्लेषण करने पर पता चलता है कि इसी ‘इंडिया’ गठबंधन के पास 171 सीटें हैं, जबकि एनडीए गठबंधन के पास 303 सीटें। वोट शेयर के मामले में भी एनडीए आगे है, जिसके पास ‘इंडिया’ गठबंधन के 37.2% वोटों की तुलना में 42.3% वोट हैं। इससे पता चलता है कि ‘इंडिया’ गठबंधन की एकजुटता के बावजूद एनडीए उस पर भारी पड़ सकता है। इसके बावजूद यह मानना एक भूल होगी कि 2024 के चुनावों का फैसला पहले ही हो चुका है। खेल अभी भी खुला हुआ है।
एनडीए भले अभी दौड़ में आगे हो, लेकिन विपक्षी एकता ने मुकाबले को दिलचस्प बना दिया है। इस नए गठबंधन ने भाजपा को भी नए सहयोगियों की तलाश करने को मजबूर कर दिया है, ताकि कम से कम ‘इंडिया’ गठबंधन के आकार में बड़ा होने के नैरेटिव का मुकाबला कर सके। चुनावों में नैरेटिव और धारणाओं का बड़ा महत्व होता है। अगर ‘इंडिया’ गठबंधन सकारात्मक वादों और कार्यक्रमों को सामने रख पाया तो वह एनडीए के कुछ वोटरों को तोड़कर अपनी तरफ खींच सकता है।
एनडीए के वोटों में मात्र 3% का स्विंग उसकी सीटों को 258 तक सीमित कर सकता है और ‘इंडिया’ गठबंधन 201 सीटें हासिल कर सकता है। 5% के स्विंग से चुनावों में कांटे का मुकाबला निर्मित हो जाएगा। तब एनडीए के पास अनुमानित रूप से 229 सीटें होंगी और ‘इंडिया’ के पास 224 सीटें। अगर टीम ‘इंडिया’ कुछ और क्षेत्रीय दलों को जोड़ पाई या वोटरों के सामने आकर्षक वादे रख पाई तो वह अतिरिक्त वोटों का जुगाड़ करके अपने दायरे को और बढ़ा सकती है। पर इसके लिए क्षेत्रीय नेताओं को अपनी निजी महत्वाकांक्षाओं और प्रतिस्पर्धाओं पर अंकुश लगाना होगा।
(ये लेखक के अपने विचार हैं)